Megállapodás az Európai Atomenergia-közösség (Euratom)

ÉS AZ AMERIKAI EGYESÜLT ÁLLAMOK KORMÁNYA KÖZÖTT

Mivel a Belga Királyság, a Németországi Szövetségi Köztársaság, a Francia Köztársaság, az Olasz Köztársaság, a Luxemburgi Nagyhercegség és a Holland Királyság az 1957. március 25-én aláírt Római Szerződéssel létrehozta az Európai Atomenergia-közösséget (Euratom), azzal a céllal, hogy a nukleáris iparágak gyors kialakulásához és növekedéséhez szükséges feltételek megteremtésével hozzájáruljon a tagállamok életszínvonalának emeléséhez és a más országokkal folytatott kereskedelmi kapcsolatok fejlesztéséhez;

Mivel az Amerikai Egyesült Államok kormánya nemzetközi együttműködési programot létesített, amely az együttműködő nemzetek részére rendelkezésre bocsátja az atomenergia békés felhasználásának előnyeit olyan mértékben, ahogy azt a műszaki fejlődés és a közös védelmi és biztonsági megfontolások lehetővé teszik;

Mivel az Európai Atomenergia-közösség (Euratom) és az Amerikai Egyesült Államok kormánya kölcsönösen kifejezték azon szándékukat, hogy szoros együttműködést kívánnak folytatni az atomenergia békés felhasználásainak területén, és az Európai Atomenergia-közösség (Euratom) széles körű programot szándékozik támogatni, amely várhatóan közös hasznukra válik;

Mivel egy, az atomenergia békés felhasználási módjai terén megvalósított együttműködést lehetővé tevő megállapodás beindítaná a tapasztalatok és a műszaki fejlődés hasznos cseréjét, ez a kölcsönösen előnyös cselekvés új korszakát nyitná meg kormányzati és ipari szinten egyaránt, valamint fokozná a szolidaritást Európán belül és az Atlanti-óceán másik partján;

a Felek a következőkben állapodnak meg:

I. cikk

A Felek együttműködnek az atomenergia békés felhasználásának előmozdítását célzó programokban. Az ilyen együttműködést időről időre a szükségleteknek megfelelően, a megállapodott feltételek szerint vállalják fel, a Felekre egyenként alkalmazandó összes jogszabályra is figyelemmel. Különösen elfogadják, hogy a hatályos törvények értelmében az Amerikai Egyesült Államok Kormánya által nyújtott együttműködés az 1954. évi, módosított Atomenergia Törvény 123. szakasza szerint aláírt együttműködési megállapodás értelmében valósul meg.

II. cikk

E megállapodás alkalmazásában a "Felek" kifejezés az Európai Atomenergia-közösséget (Euratom), amely Bizottsága révén hoz döntést, valamint az Amerikai Egyesült Államok kormányát jelenti. A "Fél" kifejezés a Felek egyikét jelenti.

III. cikk

Ez a megállapodás azon a napon lép hatályba, amikor mindkét Fél megkapta a másik Fél írásbeli értesítését arról, hogy az teljesítette az ilyen megállapodás hatálybaléptetéséhez szükséges összes törvényi és alkotmányos követelményt.

Fentiek hiteléül az alulírott, erre kellően feljogosított képviselők aláírták ezt a megállapodást.

Kelt Brüsszelben, 1958. május 29-én és Washingtonban, 1958. június 19-én, két-két eredeti példányban, angol, francia, holland, német és olasz nyelven, a szövegek mindegyike egyaránt hiteles.

az Amerikai EgyesültÁllamok kormánya részéről:

John Foster Dulles

Lewis L. Strauss

az Európai Atomenergia-közösség (Euratom) részéről:

Louis Armand

Enrico Medi

Paul De Groote

Heinz Krekeler

E. M. J. A. Sassen

--------------------------------------------------